CELEX: E2020P0002
Language: ro
Date: 2020-04-03 00:00:00
Title: Cerere adresată Curții de Justiție a AELS pentru obținerea unui aviz consultativ, înaintată de Borgarting Lagmannsrett la data de 3 aprilie 2020 în cauza Guvernul Norvegiei/L (Cauza E-2/20) 2020/C 234/03

16.7.2020   
            
            
               RO
            
            
               Jurnalul Oficial al Uniunii Europene
            
            
               C 234/3
            
         
      Cerere adresată Curții de Justiție a AELS pentru obținerea unui aviz consultativ, înaintată de Borgarting Lagmannsrett la data de 3 aprilie 2020 în cauza Guvernul Norvegiei/L
      (Cauza E-2/20)
      (2020/C 234/03)
      La data de 3 aprilie 2020, Borgarting Lagmannsrett (Curtea de Apel Borgarting) a înaintat Curții de Justiție a AELS o cerere înregistrată la grefa Curții pe 3 aprilie 2020, pentru obținerea unui aviz consultativ în cauza Guvernul Norvegiei/L, cu privire la următoarele întrebări:
      
                  1.
               
               
                  Considerentul 27 din preambulul Directivei 2004/38/CE trebuie interpretat în sensul că expulzarea unui cetățean al UE/SEE, însoțită de un ordin de excludere permanentă, este contrară Directivei 2004/38/CE, chiar dacă persoana în cauză are posibilitatea, în temeiul articolului 32 alineatul (1), de a solicita ridicarea interdicției de intrare pe teritoriu?
               
            
                  2.
               
               
                  Cum trebuie înțeleasă sintagma „schimbare efectivă” de la articolul 32 alineatul (1) în cazul în care expulzarea se bazează pe caracteristicile personale ale cetățeanului UE/SEE?
               
            
                  3.
               
               
                  Dacă se presupune că acele caracteristici personale ale cetățeanului UE/SEE care au justificat expulzarea nu se vor modifica, în astfel de cazuri expulzarea și interdicția permanentă de intrare sunt contrare Directivei 2004/38/CE?
               
            
                  4.
               
               
                  În ce mod trebuie înțeleasă cerința prevăzută la articolul 27 alineatul (2), potrivit căreia expulzarea trebuie să fie o măsură proporțională, în contextul expulzării unui cetățean al UE/SEE însoțite de o interdicție permanentă de intrare, atunci când persoana în cauză are o familie și un copil în țara din care este expulzat? În astfel de cazuri directiva se opune expulzării împreună cu interdicția permanentă de intrare?
               
            
                  5.
               
               
                  Ce pondere ar trebui să se acorde criteriului absenței antecedentelor penale în cazul executării unei pedepse și evoluției pozitive după liberarea condiționată atunci când se stabilește existența unei „amenințări reale, prezente și suficient de grave”, astfel cum se menționează la articolul 27 alineatul (2)?